SL Uradni list Evropske unije C 352/6

Končno poročilo pooblaščenca za zaslišanje (1)

Zadeva COMP/39.315 – ENI

2010/C 352/09

Ozadje

Zadeva se nanaša na ravnanje družbe ENI Spa (v nadaljnjem besedilu: ENI) na trgu prenosa plina v Italijo in na trgih dobave plina v Italiji. Po predhodnih ugotovitvah Komisije obstaja možnost, da je družba ENI zlorabila svoj prevladujoč položaj v skladu s členom 102 PDEU, saj naj bi prek zapletene strategije posredno zavračala dostop do infrastrukture prenosa plina v Italijo. Ta infrastruktura so plinovodi TAG, TENP in Transitgas, ki jih družba ENI nadzoruje skupaj s tretjimi družbami. Ta strategija naj bi se izvedla z onemogočanjem dostopa konkurentov do zmogljivosti, ki so na voljo na prenosnem omrežju (kopičenje zmogljivosti), nepraktičnim omogočanjem dostopa (poslabšanje zmogljivosti) in strateškim omejevanjem naložb (strategija nevlaganja) na mednarodnih prenosnih plinovodih družbe ENI.

Postopek

Komisija je preiskavo v tej zadevi začela po uradni dolžnosti. Po inšpekcijskem pregledu in nadaljnjih korakih v preiskavi je Komisija začela postopek leta 2007. Obvestilo o nasprotovanju je Komisija sprejela 6. marca 2009 in o tem uradno obvestila družbo ENI.

Po tem uradnem obvestilu je bil družbi ENI omogočen dostop do spisa v obliki DVD-jev. Družba ENI je nato izpostavila več postopkovnih vprašanj glede dostopa do spisa. Zlasti se je pritoževala nad obravnavo zaupnih informacij v spisu in trdila, da zaradi pretirane obdelave dokumentov in neinformativnih povzetkov ni bilo mogoče v celoti razumeti njihove vsebine. Zato je družba ENI med aprilom in septembrom leta 2009 poslala večkratne zahtevke za dodaten dostop do dokumentov, zlasti dokumentov zgoraj omenjenih podjetij, ki se ukvarjajo s prenosom plina in jih družba ENI skupno nadzoruje s tretjimi družbami. Nekatere od teh zahtevkov je Komisija sprejela, večino pa zavrnila. Da bi družbi ENI omogočili popolnejši dostop do obdelanih informacij družb pod skupnim nadzorom, je bil organiziran postopek „podatkovne sobe“, v katerem so sodelovale družbe, ki so v to privolile.

Z zahtevki družbe ENI po dodatnem dostopu do spisa so bile tesno povezane njene ponavljajoče se zahteve po podaljšanju roka za odgovor na obvestilo o nasprotovanju, ki sem jih odobril, med drugim tudi zaradi organizacije postopka podatkovne sobe in obravnavanja vseh zahtevkov družbe ENI po razkritju informacij, ki niso bile na voljo v obdelanih dokumentih.

Tri dni pred ustnim zaslišanjem sem na prošnjo razkril, da je eno od podjetij, dejavno na področju prenosa plina, zainteresirana tretja oseba.

Ustno zaslišanje je potekalo 27. novembra 2009. Edina tretja oseba, ki je bila povabljena, se zaslišanja ni udeležila.

Zaveze in osnutek sklepa

Družba ENI je v svojem odgovoru na obvestilo o nasprotovanju in na ustnem zaslišanju spodbijala dejstvo, da domnevne prakse zbujajo pomisleke glede konkurence. Kljub temu pa je po ustnem zaslišanju družba ENI začela s službami Komisije razpravljati o morebitnih zavezah, s katerimi bi se odpravili pomisleki iz obvestila o nasprotovanju. Družba ENI je 4. februarja 2010 Komisiji predložila pripombe v zvezi s temi pomisleki. V zavezah je družba ENI ponudila, da odproda svoje deleže v družbah, povezanih s plinovodi TAG, TENP in Transitgas, primernemu kupcu, ki je neodvisen od družbe ENI in z njo ni povezan ter ne zbuja očitnih pomislekov glede konkurence. Kar zadeva plinovod TAG, je v zavezah najprej predvidena odprodaja deleža osebi javnega prava, ki je pod nadzorom italijanske vlade.

Komisija je 5. marca 2010 v skladu s členom 27(4) Uredbe (ES) št. 1/2003 (2) v Uradnem listu Evropske unije objavila obvestilo s povzetkom pomislekov in zavez ter pozivom zainteresiranim tretjim osebam, da predložijo svoje pripombe v enem mesecu od datuma objave obvestila. Komisija je od družb, ki opravljajo prenos zemeljskega plina, nekaterih vertikalno integriranih podjetij, ki se ukvarjajo s prenosom plina, in dveh regulatorjev skupaj prejela 14 odgovorov.

Komisija je družbo ENI obvestila o izidu preverjanja tržnega odziva. Družba ENI je 10. maja 2010 poslala nekaj pojasnil v odgovor na pripombe tretjih oseb. Družba ENI je po nadaljnjih izmenjavah stališč s Komisijo 8. julija 2010 predložila spremenjeno različico zavez.

Komisija zdaj ugotavlja, da bi bilo treba ob upoštevanju spremenjenih zavez postopek končati s sklepom v skladu s členom 9 Uredbe (ES) št. 1/2003.

Družba ENI je Komisiji predložila izjavo, da je dobila zadosten dostop do informacij, ki jih je potrebovala, da bi lahko predlagala zaveze za upoštevanje pomislekov Komisije glede konkurence.

Pooblaščenec za zaslišanje od stranke ali tretjih oseb ni prejel nobenih dodatnih vprašanj ali predložitev v zvezi z obravnavano zadevo.

Ob upoštevanju navedenega menim, da je bila pravica strank do zaslišanja v tej zadevi spoštovana.

V Bruslju, 13. septembra 2010 Michael ALBERS

(1) V skladu s členoma 15 in 16 Sklepa Komisije (2001/462/ES, ESPJ) z dne 23. maja 2001 o mandatu pooblaščenca za zaslišanje v nekaterih postopkih o konkurenci (UL L 162, 19.6.2001. str. 21).

(2) Vsi členi, navedeni v nadaljevanju, so iz Uredbe (ES) št. 1/2003.